TPCH ตั้งเป้าโรงไฟฟ้าชีวมวล COD ครบ 200MW ในปี 63
TPCH ตั้งเป้าโรงไฟฟ้าชีวมวล COD ครบ 200MW ในปี 63 จากปัจจุบัน 40MW เร่งประเมินความคุ้มค่าลงทุนโครงการพลังน้ำในลาวคาดสรุปใน 4 เดือนข้างหน้า
21 มี.ค. 2560

นายเชิดศักดิ์ วัฒนวิจิตรกุล กรรมการผู้จัดการใหญ่ บริษัททีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยว่า บริษัทตั้งเป้ากำลังผลิตไฟฟ้าจากเชื้อเพลิงชีวมวลที่เดินเครื่องผลิตเชิงพาณิชย์ (COD) ครบ 200 เมกะวัตต์ภายในปี 63 จากปัจจุบันที่มีอยู่ 40 เมกะวัตต์ และอยู่ระหว่างก่อสร้างอีก 82 เมกะวัตต์ โดยในปีนี้บริษัทเตรียมที่จะ COD โรงไฟฟ้าเพิ่มอีก 20 เมกะวัตต์ ได้แก่ โครงการพัทลุง กรีน เพาเวอร์ กำลังการผลิต 10 เมกะวัตต์ ที่จะ COD ในช่วงไตรมาส 2/60 และโครงการสตูล กรีน เพาเวอร์ กำลังการผลิต 10 เมกะวัตต์ ที่จะ COD ในช่วงไตรมาส 3/60
“ปัจจุบันเรามีใบอนุญาตขายไฟฟ้า (PPA) ทั้งหมด 130 เมกะวัตต์ โดยในปีนี้เราตั้งเป้าที่จะมี PPA ให้ครบ 200 เมกะวัตต์ โดยภาครัฐมีแผนที่จะรับซื้อไฟฟ้าทั้งหมด 568 เมกะวัตต์ เป็นการรับซื้อไฟฟ้าจาก SPP Hybrid-Firm และ VSPP Semi-Firm ซึ่งเราหวังที่จะได้ส่วนแบ่งมาราว 70 เมกะวัตต์ ซึ่งก็จะทำให้เราทำได้ตามเป้าหมายที่วางไว้ และจะเร่งพัฒนาโครงการให้ COD ได้ทั้งหมดในปี 63″นายเชิดศักดิ์ กล่าว 
นอกจากนี้บริษัทยังวางแผนจะเข้ายื่นข้อเสนอลงทุนโครงการผลิตไฟฟ้าจากขยะชุมชนในจังหวัดนนทบุรี หลังจากที่รัฐบาลจะเปิดการรับซื้อ โดยตั้งเป้าหมายที่จะมีกำลังการผลิตไฟฟ้าจากขยะชุมชนทั่วประเทศราว 50 เมกะวัตต์
ส่วนโครงการผลิตไฟฟ้าพลังน้ำ เสบั้งเหียน 1 แขวงสะหวันนะเขต สปป.ลาว ขนาดกำลังการผลิต 52.1 เมกะวัตต์นั้น ปัจจุบันบริษัทอยู่ระหว่างดำเนินการศึกษาความเป็นไปได้และความคุ้มค่าการลงทุน โดยคาดว่าจะได้ข้อสรุปภายในระยะเวลา 4 เดือนว่าโครงการดังกล่าวจะมีความเหมาะสมในการลงทุนหรือไม่
สำหรับแนวโน้มผลประกอบการในปีนี้ คาดว่ารายได้จะเติบโตต่อเนื่องในทุกๆ ไตรมาส เนื่องจากมีกำลังการผลิตเพิ่มขึ้นอย่างต่อเนื่อง ส่งผลให้การรับรู้รายได้เพิ่มขึ้น ในส่วนของเงินลงทุนนั้น บริษัทยืนยันว่ายังคงมีฐานะทางการเงินเพียงพอต่อการลงทุนไปจนถึงกำลังผลิตระดับ 150 เมกะวัตต์ โดยปัจจุบันมีเงินสดอยู่ในมือถึง 700 ล้านบาท และจะมีรายได้ที่มาจากโครงการต่างๆ เข้ามาเพิ่มเติมเพื่อรองรับการขยายกำลังการผลิตได้ต่อเนื่อง